רן כהן רוכברגר

רן כהן רוכברגר (נולד ב-16 בפברואר 1976) הוא משפטן ישראלי, לשעבר הסנגור הצבאי הראשי של צה"ל בדרגת אלוף-משנה.

 ביוגרפיה 
גדל בשכונת שיכון דן בתל אביב-יפו. את שירותו בצה"ל החל בשנת 1998 בפרקליטות הצבאית, ומאז שירת בתפקידים מגוונים במערך המשפטי של צה"ל, ובהם: פרקליט בתיקי עריקים ומשתמטים, ראש תחום ליטיגציה וערעורים בתביעה הצבאית, ראש מדור ביטחון ופלילי במחלקת היועץ המשפטי לאזור יהודה והשומרון, הסנגור המחוזי וסגן הסנגור הצבאי הראשי.

בשירותו במסגרת העתודה האקדמית, למד משפטים באוניברסיטת בר-אילן, והוסמך כעורך דין בשנת 2000 לאחר שסיים את לימודיו והתמחה בפרקליטות הצבאית.

במהלך שירותו היה מעורב בטיפול בפרשות בעלות פרופיל תקשורתי ובינלאומי, ובהן פרשת נסיבות מותו של הצלם הבריטי ג'יימס מילר מאש צה"ל ברצועת עזה, פרשת "וידוא ההריגה" של סרן ר', ותקרית שבה נהרג קשיש פלסטיני מירי חייל.

בשנת 2009 שימש כחבר בצוות ההכנה של מערכת הביטחון להתמודדות עם ממצאי דו"ח גולדסטון שפורסם לאחר מבצע עופרת יצוקה. במסגרת זו פעל בשיתוף פעולה עם אל"ם ארז כץ ועם גורמים נוספים במערכת הביטחון והמשפט והמשפט הבין-לאומי, לצורך איסוף ראיות והצגת תגובות מדינת ישראל לטענות על פגיעות באזרחים, שימוש במתקני בריאות בידי גורמי טרור, וירי מתוך מבני רפואה.

במהלך שירותו הצבאי מילא תפקידי ייעוץ שוטפים לפיקוד מרכז, ליחידות מבצעיות ולגופי הדרכה בצה"ל, בתחומים כגון הוראות הפתיחה באש, דיני לחימה, סמכויות מעצר וחקירה, והגדרת תחומי האחריות הפיקודית של מפקדים בשטח.

כהן רוכברגר הוא בוגר תואר ראשון במשפטים מאוניברסיטת בר-אילן ותואר שני במשפטים מאוניברסיטת תל אביב. בנוסף, סיים בהצטיינות את קורס פיקוד ומטה "אפק" של צה"ל.

 הסנגור הצבאי הראשי 
ממוזער|הסנגור הצבאי הראשי רן כהן רוכברגר (במרכז) במשפט מבוים שנערך במסגרת קורס קציני משפטים
בשנת 2016 מונה לסנגור הצבאי הראשי של צה"ל. במסגרת תפקידו פיקד על הסנגוריה הצבאית ועסק בעיצוב מדיניות ההגנה המשפטית בצה"ל. במהלך כהונתו הוביל מספר רפורמות, ובהן:
 צמצום השימוש במאסר משמעתי (מחבוש) לחיילים}.
 קידום הסדרים מותנים כחלופה להליך פלילי בעבירות קלות, בדומה למקובל במערכת האזרחית.
 הגבלת חיפושים בטלפונים סלולריים של חיילים במהלך חקירת מצ"ח, וחיזוק מעמד הזכות לפרטיות.
 שילוב תסקירי רקע אישיים לחיילים נאשמים לפני גזירת גזר הדין (תסקירי עונש), בדומה לתסקירי שירות המבחן.
 קידום של מערך לפניות לנשיא המדינה לחנינות לחיילים בעלי רישום פלילי שהשלימו שירות צבאי תקין.

במסגרת תפקידו פיקח כהן רוכברגר על ייצוג באלפי תיקים והיה מעורב ישירות במספר פרשות רגישות. בין השאר, הוא נמנה עם צוות ההגנה של תת-אלוף אופק בוכריס שהואשם בעבירות מין חמורות כלפי פקודות ששירתו תחתיו; ייצג את מפקד בסיס הקריה לשעבר שנחקר בגין עבירות שוחד, מרמה והפרת אמונים; וכן ליווה את ההגנה של קצינים בכירים בפרשת הצוללות; לצד קצינים בכירים נוספים שהיו מעורבים בעבירות ביטחוניות, אתיות ופיננסיות.

כמו כן, נמנה עם צוות ההגנה של תת-אלוף ארז וינר בפרשת הרפז, שהתמקדה בעימותים בצמרת הפיקוד הבכיר של צה"ל וביחסי הדרג הצבאי עם הדרג הפוליטי. לצד אלה, היה מעורב בטיפול משפטי בפרשות נוספות, ובהן תאונת אימונים ואירועים מבצעיים מורכבים שהסתבכו, חלקם עדיין חסויים או מצויים תחת צווי איסור פרסום.

כהונתו התאפיינה בשיח פומבי מוגבר מצד הסנגוריה הצבאית, ובהשתתפות בדיונים תקשורתיים ופרלמנטריים סביב זכויות חשודים ונאשמים בצבא ושאלת הפערים בין ההליך האזרחי לצבאי. בין השאר, הוא צוטט כאומר כי "הפערים בין מה שקורה בצבא לבין האזרחים הם כבר בלתי נסבלים" וטען כי הפרקליטות הצבאית מפרה את החוק בכך שהיא מטילה עונשי מאסר ממושכים ורבים יותר לחיילי צה"ל אל מול המקובל באזרחות. בתקופתו אף הגישה הסנגוריה הצבאית באופן חריג עתירה לבג"ץ נגד התביעה הצבאית והיועץ המשפטי לממשלה.

 לאחר שחרורו מצה"ל 
בשנים 2020–2021 שימש כהן רוכברגר כראש המחלקה הפלילית במשרד עורכי הדין ליבליך-מוזר-גליק.

בשנת 2022 פתח משרד עצמאי העוסק בליטיגציה פלילית, במשפט צבאי וביטחוני ובתיקי צווארון לבן, ומייצג בין היתר אנשי מערכת הביטחון (צה"ל, משטרה, שב"כ ושב"ס) ואנשי ציבור הנקלעים להליכים פליליים ומשמעתיים, לרבות תיקים תחת צווי איסור פרסום.

כהן רוכברגר מכהן כיו"ר (משותף) של ועדת צבא וביטחון במחוז מרכז של לשכת עורכי הדין בישראל. בנוסף, הוא מלמד במכללה האקדמית אשקלון קורס העוסק בממשק שבין צבא, משפט ותקשורת, ומרצה בנושאי משפט פלילי ודיני צבא וביטחון במסגרת השתלמויות וכנסים של לשכת עורכי הדין.

במישור הציבורי משמש כהן רוכברגר כיועץ המשפטי של עמותת "מורשת ההגנה", העוסקת בהנצחת ארגון ההגנה ותולדותיו, ומעניק לעמותה סיוע וייעוץ בנושאי מינהל וחקיקה.

 תיקים בולטים 
 פליטת הכדור מרובה רוגר (2022) – ייצג לוחם שנאשם בהמתה בקלות דעת, לאחר שירה כדור מרובה רוגר במחנה בבקעת הירדן וגרם למותו של החייל יונתן גרנות. בעקבות גזר הדין ציין כהן רוכברגר כי מרשו מתייסר על הטרגדיה ומביע חרטה עמוקה.
תאונת הירי ביחידת אגוז – ייצג את משפחותיהם של רס"ן אופק אהרון ורס"ן איתמר אלחרר, שנהרגו מירי חבר ליחידה במהלך אימון לילה של יחידת אגוז. בדיונים שלאחר הכרעת הדין הדגיש את קיומו של כשל פיקודי חמור.
מות לוחם מג"ב בראל חדריה שמואלי – ייצג את משפחתו של לוחם משמר הגבול שנהרג מאש מחבל בגבול רצועת עזה. במסגרת הייצוג טען כי התחקיר הפנימי שנעשה לאירוע הסתיר כשלים פיקודיים מהותיים, ודרש הקמת ועדת חקירה בלתי תלויה
הליכי שאיבת זרע חללי צה"ל – ייצג בהתנדבות משפחות שכולות המבקשות לבצע שאיבת זרע מחללים לאחר מותם, במטרה לאפשר העמדת צאצאים. במסגרת הייצוג סייע במימוש משאלות משפחה שכולה להמשך הנצחת הנופל.
עתירות הכרה בחללי מלחמת חרבות ברזל – מייצג את משפחתו של אלון שמריז, שנחטף במהלך טבח שבעה באוקטובר ונהרג מאש כוחותינו ברצועת עזה, במסגרת עתירה לבג"ץ המבקשת להכיר בו כחלל צה"ל.
פרשת הריגת יובל קסטלמן – נמנה עם צוות ההגנה של חייל המילואים המואשם בגרימת מותו של יובל קסטלמן, שנורה למוות תוך ניסיונו לחסל מחבלים בפיגוע בכניסה לירושלים.

חיים אישיים
נשוי לנילי כהן רוכברגר, ד"ר לקרימינולוגיה ומומחית לאכיפת חוק ולעבריינות נוער, ואב לשלושה. מתגורר בגדרה.

קישורים חיצוניים

ראיונות






מאמרים









הערות שוליים

קטגוריה:עורכי דין ישראלים
קטגוריה:עורכי דין פליליים ישראלים
קטגוריה:בוגרי אוניברסיטת תל אביב: משפטים
קטגוריה:בוגרי אוניברסיטת בר-אילן: משפטים
קטגוריה:אלופי-משנה בצה"ל
קטגוריה:משפטנים ישראלים
קטגוריה:סנגורים צבאיים ראשיים
קטגוריה:גדרה: אישים
קטגוריה:ישראלים שנולדו ב-1976